Binar (ikkitalik) himoya tizimi asosida talabgorlarga fan doktori (DSc) va falsafa doktori (RhD) ilmiy darajalarini berishni tashkil qilish chora-tadbirlari to‘g‘risida

O‘zbekiston Respublikasi Prezidentining “Oliy va o‘rta maxsus ta’lim tizimiga boshqaruvning yangi tamoyillarini joriy etish chora-tadbirlari to‘g‘risida” 2019-yil 11-iyuldagi PQ-4391-son qarori ijrosini ta’minlash yuzasidan innovatsion hususiyatga ega tadqiqotlarni yanada rivojlantirish, fan va ishlab chiqarish integratsiyasini chuqurlashtirish, ilmiy natijalarni amaliyotga tezkor joriy etishning samarali mexanizmlarini yo‘lga qo‘yish, yoshlarning ilmiy faoliyatga qiziqishlarini oshirish va rag‘batlantirish hamda ilmiy faoliyat nufuzini ko‘tarish maqsadida Vazirlar Mahkamasi qaror qiladi:
 1. 2020-yilning 1-martidan e’tiboran O‘zbekiston milliy universiteti bazasida binar (ikkitalik) himoya tizimi asosida dissertatsiya himoyasini tashkil etish va ilmiy darajalarni talabgorlarga mustaqil berish amaliyoti tajriba tariqasida uch yil muddatga joriy etilsin.
 2. Quyidagilar:
 Binar (ikkitalik) dissertatsiya himoyasi tizimi asosida fan doktori (DSc) va falsafa doktori (PhD) ilmiy darajalarini berish tartibi to‘g‘risidagi nizom 1-ilovaga muvofiq;
 Binar (ikkitalik) himoya tizimi asosidagi fan doktori (DSc) diplomining davlat namunasi 2-ilovaga muvofiq;
 Binar (ikkitalik) himoya tizimi asosidagi falsafa doktori (PhD) diplomining davlat namunasi 3-ilovaga muvofiq tasdiqlansin.
 3. Belgilansinki:
 O‘zbekiston milliy universiteti tajriba davomida binar (ikkitalik) himoya tizimi asosida dissertatsiya himoyasini tashkil etadi hamda ilmiy darajalarni talabgorlarga mustaqil beradi;
 binar (ikkitalik) himoya tizimi asosidagi dissertatsiyalar himoyasi monitoringini amalga oshirish O‘zbekiston Respublikasi Vazirlar Mahkamasi huzuridagi Oliy attestatsiya komissiyasi zimmasiga yuklanadi. 
 4. O‘zbekiston Respublikasi Vazirlar Mahkamasi huzuridagi Oliy attestatsiya komissiyasi hamda Oliy va o‘rta maxsus ta’lim vazirligi manfaatdor vazirliklar va idoralar bilan birgalikda 2023-yilning 1-martiga kadar binar (ikkitalik) himoya tizimi asosida ilmiy darajalar berish tajribasini e’tiborga olgan holda mazkur tizimni yanada takomillashtirish hamda to‘liq joriy etish yuzasidan asoslantirilgan takliflar ishlab chiqsin hamda Vazirlar Mahkamasiga kiritsin.
 5. O‘zbekiston Respublikasi Vazirlar Mahkamasi huzuridagi Oliy attestatsiya komissiyasi, manfaatdor vazirliklar va idoralar o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 6. Mazkur qarorning bajarilishini nazorat qilish O‘zbekiston Respublikasi Vazirlar Mahkamasi huzuridagi Oliy attestatsiya komissiyasi raisi A.T. Yusupov, O‘zbekiston Respublikasi oliy va o‘rta maxsus ta’lim vaziri I.U. Madjidov zimmasiga hamda Vazirlar Mahkamasining Ta’lim va sog‘liqni saqlash masalalari kotibiyatiga yuklansin.
 1. Mazkur nizom binar (ikkitalik) himoya tizimi asosida ilmiy ishlanma yaratgan falsafa doktori (PhD) yoki unga tenglashtirilgan ilmiy darajaga (keyingi o‘rinlarda falsafa doktori (PhD) deb ataladi) ega talabgorga fan doktori (DSc) va ilmiy natijalarni amaliyotga tatbiq etgan talabgorga falsafa doktori (PhD) ilmiy darajalarini berish tartibini belgilaydi.
 2. Mazkur Nizomda quyidagi asosiy tushunchalar qo‘llaniladi:
 binar (ikkitalik) himoya tizimi asosidagi dissertatsiya himoyasi — muayyan fan tarmog‘i bo‘yicha tegishli mavzu yuzasidan bitta dissertatsiya doirasida innovatsion xususiyatga ega bo‘lgan ilmiy yangiliklar olingan va ularning amaliyotga joriy etilishi salmoqli samara bergan falsafa doktori (PhD) ilmiy darajaga ega talabgorga fan doktori (DSc) va ilmiy natijalarni amaliyotga tatbiq etgan talabgorga falsafa doktori (PhD) ilmiy darajalarini berish amaliyoti; 
 binar (ikkitalik) himoya tizimi asosida tayyorlangan dissertatsiya — o‘rnatilgan tartibda dissertatsiya mavzusi tasdiqlanib, nazariy tadqiqotlar va ilmiy natijalarini amaliyotga joriy qilish jarayoni ikki nafar izlanuvchi tomonidan hamkorlikda tashkil etilgan, tadqiqotning mazmun-mohiyati belgilangan talablarga javob bergan, tugallangan va mazmunan yaxlit ilmiy ish sifatida nazariy ilmiy yangiliklari tizimli ravishda asoslangan (fan doktori (DSc) uchun) va innovatsion ilmiy yangiliklari amaliyotga maqsudli joriy etilgan (falsafa doktori (PhD) uchun) qo‘lyozma huquqiga ega bo‘lgan ilmiy asar.
 3. Binar (ikkitalik) himoya tizimi asosida dissertatsiya tayyorlash, uni himoya qilish va talabgorlarni tegishli ravishda fan doktori (DSc) va falsafa doktori (PhD) ilmiy darajalarida tasdiqlash oliy malakali ilmiy va ilmiy-pedagog kadrlarni tayyorlash va ularni attestatsiyadan o‘tkazishga oid normativ-huquqiy hujjatlarga muvofiq amalga oshiriladi.
 4. Binar (ikkitalik) himoya tizimi asosida tayyorlangan dissertatsiya quyidagi talablarga javob berishi kerak:
 muayyan fan tarmog‘i bo‘yicha bitta dissertatsiya ikki nafar, jumladan falsafa doktori (PhD) ilmiy darajasiga ega talabgor va ilmiy darajaga ega bo‘lmagan shaxs tomonidan tayyorlanishi;
 tadqiqotning ilmiy natijalari bo‘yicha ixtiroga patentlar yoki seleksiya yutuqlari olinib, ularning amaliyotga joriy etilishi va salmoqli samara olinishi;
 ilmiy natijalar amaliyotga joriy qilingan tashkilot tomonidan falsafa doktori (PhD) ilmiy darajasiga talabgorning ilmiy natijalarni amaliyotga joriy etishdagi alohida xizmatlari va joriy etishdan olingan (kutilayotgan) salmoqli samarasi yuzasidan xulosa (dalolatnoma) berilgan bo‘lishi.
 5. Binar (ikkitalik) himoya tizimi asosida ilmiy darajalarga talabgorlar oliy malakali ilmiy va ilmiy-pedagog kadrlarni tayyorlash va ularni attestatsiyadan o‘tkazishga oid normativ-hujjatlarda tegishli ravishda fan doktori (DSc) va falsafa doktori (PhD) ilmiy darajalari bo‘yicha belgilangan tegishli talablarni bajargan bo‘lishi shart.
 6. Binar (ikkitalik) himoya tizimi asosida tayyorlangan dissertatsiya yuzasidan oliy ta’lim muassasasi yoki ilmiy-tadqiqot muassasasi seminari, shuningdek, himoyasi natijasiga ko‘ra talabgorlarga tegishli ravishda fan doktori (DSc) va falsafa doktori (PhD) ilmiy darajalarini berish (bermaslik) to‘g‘risida yagona qaror qabul qilinadi va mazkur qaror talabgorlarga nisbatan teng qo‘llaniladi.
 7. Binar (ikkitalik) himoya tizimi asosida dissertatsiya himoyasini tashkil etish va ilmiy darajalarni mustaqil holda talabgorlarga berish vakolati Mirzo Ulug‘bek nomidagi O‘zbekiston milliy universitetiga (keyingi o‘rinlarda Universitet deb ataladi) beriladi.
 8. Izlanuvchilar tadqiqot olib borayotgan oliy ta’lim yoki ilmiy-tadqiqot muassasasi (keyingi o‘rinlarda muassasa deb ataladi) kengashida dissertatsiya mavzusi va ilmiy maslahatchisi tasdiqlanadi.
 Binar (ikkitalik) himoya tizimi asosida fan doktori (PhD) ilmiy darajasiga talabgor o‘z dissertatsiyasining ilmiy natijalarini amaliyotga tatbiq etadigan falsafa doktori (PhD) ilmiy darajasini olish bo‘yicha izlanuvchiga ilmiy rahbar bo‘lishi mumkin.
 9. Binar (ikkitalik) himoya tizimi asosida tayyorlanadigan dissertatsiya bo‘yicha ilmiy natijalarni amaliyotga tatbiq etib, falsafa doktori (PhD) ilmiy darajasini olish uchun talabgorlar oliy ta’limdan keyingi ta’limning mustaqil izlanuvchilik institutiga qabul qilinadi. O‘qishga qabul qilish to‘g‘risidagi buyruqda ilmiy ish binar (ikkitalik) himoya tizimi asosida tashkil etilayotganligi ham ko‘rsatiladi.
 Binar (ikkitalik) himoya tizimida tadqiqotchilarning shaxsiy reja va nazariy-metodologik dastur har ikkala tadqiqotchi uchun alohida ishlab chiqiladi, belgilangan tartibda tasdiqlanadi hamda monitoring qilinadi. 
 10. Dissertatsiya mavzusi va ilmiy maslahatchisi tasdiqlanganidan so‘ng Universitet kengashiga dissertatsiya mavzusini, izlanuvchilarni va ilmiy maslahatchini ro‘yxatga olish uchun yo‘llanma xat bilan murojaat qiladi.
 11. Muassasa taqdim etgan hujjatlar Universitet kengashida muhokama qilinib, dissertatsiya mavzusi, izlanuvchilar va ilmiy maslahatchi ro‘yxatga olinadi.
 12. Dissertatsiya yakunlanganidan keyin ish bajarilgan muassasa oliy malakali ilmiy va ilmiy-pedagog kadrlar attestatsiyasiga oid normativ-huquqiy hujjatlarga muvofiq Universitet huzurida faoliyat ko‘rsatayotgan Ilmiy darajalar beruvchi ilmiy kengashga murojaat etadi. Murojaatga quyidagi hujjatlar ilova qilinadi:
 dissertatsiya himoyasini tashkil qilish haqida murojaat;
 izlanuvchilar to‘g‘risidagi obyektiv-ma’lumotnomalar;
 izlanuvchilarning oliy ta’lim muassasasini bitirganligi to‘g‘risidagi diplomlari nusxasi;
 falsafa doktori (PhD) ilmiy darajasi diplomining nusxasi (fan doktori (PhD) ilmiy darajasiga talabgor uchun);
 ixtisoslik bo‘yicha malakaviy imtihonni topshirganligi haqidagi guvohnoma (falsafa doktori (PhD) ilmiy darajasiga talabgor uchun);
 dissertatsiya bajarilgan muassasaning xulosasi;
 dissertatsiya muhokama qilingan tashkilotlar xulosalari (agar mavjud bo‘lsa);
 izlanuvchilarning dissertatsiya bajarilgan muassasa tomonidan tasdiqlangan ilmiy ishlari ro‘yxati, asosiy ilmiy ishlari nusxalari;
 ilmiy maslahatchining taqrizi;
 fan doktori (PhD) ilmiy darajasiga talabgor uchun falsafa doktori (PhD) ilmiy darajasi dissertatsiyasi avtoreferati;
 ilmiy natijalar amaliyotga joriy qilingan tashkilot tomonidan falsafa doktori (PhD) ilmiy darajasiga talabgorning ilmiy natijalarni amaliyotga joriy etishdagi alohida xizmatlari va joriy etishdan olingan (kutilayotgan) salmoqli samarasi yuzasidan xulosasi va dalolatnomalari;
 dissertatsiya va dissertatsiya avtoreferati. Bunda dissertatsiya va dissertatsiya avtoreferati fan doktori (DSc) ilmiy darajasini olish uchun dissertatsiya tadqiqotiga qo‘yilgan talablarga muvofiq rasmiylashtiriladi.
 Agarda Universitetda dissertatsiya ixtisosligi bo‘yicha Ilmiy darajalar beruvchi ilmiy kengash bo‘lmasa, u holda dissertatsiya bajarilgan muassasaning O‘zbekiston Respublikasi Vazirlar Mahkamasi huzuridagi Oliy attestatsiya komissiyasiga (keyingi o‘rinlarda OAK deb ataladi) murojaati asosida OAK va Universitet kengashining qo‘shma qarori bilan bir martalik Ilmiy darajalar beruvchi ilmiy kengash tuziladi va dissertatsiya himoyasi belgilangan tartibda tashkil etiladi.
 13. Dissertatsiyaning himoyasi asosida Ilmiy darajalar beruvchi ilmiy kengash talabgorlarni tegishli ilmiy darajalarda tasdiqlash bo‘yicha qaror qabul qiladi va qaror qabul qilingan kundan boshlab uch ish kuni ichida attestatsiya ishini Universitet kengashiga tasdiqlash uchun taqdim etadi.
 14. Universitet kengashida Ilmiy darajalar beruvchi ilmiy kengash raisi mazkur attestatsiya ishi bo‘yicha axborot beradi.
 Universitet kengashi majlisida ilmiy natijalar joriy qilingan tashkilot rahbari (rahbar o‘rinbosari) va vakillari ishtirok etishi shart.
 Universitet kengashiga ekspert sifatida boshqa tashkilotlarda faoliyat olib borayotgan ilmiy darajaga ega bo‘lgan mutaxassislar jalb etilishi va uning majlisida boshqa shaxslar ham ishtirok etishi mumkin.
 Ilmiy darajalar beruvchi ilmiy kengash raisining dissertatsiya bo‘yicha axboroti muhokamasi natijasiga ko‘ra Universitet kengashining qarori bilan talabgorlarga tegishli ravishda ilmiy darajalar berish Ilmiy darajalar beruvchi ilmiy kengashning qarori tasdiqlanadi.
 15. Universitet kengashi qarori bilan binar (ikkitalik) himoya tizimi asosidagi fan doktori (DSc) va falsafa doktori (PhD) ilmiy darajalarida tasdiqlanganlarga davlat namunasidagi diplomlar uch ish kuni ichida rasmiylashtiriladi.
 Binar (ikkitalik) himoya tizimi asosidagi fan doktori (DSc) va falsafa doktori (PhD) ilmiy darajalari to‘g‘risidagi diplomlar Universitet rektori va Ilmiy darajalar beruvchi ilmiy kengash raisi tomonidan imzolanadi.
 16. Ilmiy darajalar beruvchi ilmiy kengash belgilangan tartibda ilmiy darajalari tasdiqlangan talabgorlarning attestatsiya ishini elektron hujjat aylanish tizimi orqali OAKga monitoring qilish va saqlov uchun taqdim etadi.
 17. Universitet har yil yakuni bo‘yicha 10-yanvar kuniga qadar ilmiy darajalari tasdiqlangan talabgorlarning dissertatsiya himoyalari va ularning natijalari yuzasidan OAKga ma’lumotnoma kiritadi.
 Attestatsiya ishlarining monitoringi natijalari OAK Rayosatida ko‘rib chiqilib, ularning oliy malakali ilmiy va ilmiy-pedagog kadrlar attestatsiyasiga oid normativ-huquqiy hujjatlarga qanchalik muvofiqligi yuzasidan tegishli qaror qabul qilinadi.
 Attestatsiya ishlarining monitoringi natijalari bo‘yicha OAK Rayosati tomonidan qonunchilik hujjatlarida belgilangan asos va tartibda ilmiy darajadan mahrum etish to‘g‘risidagi qaror qabul qilinishi mumkin.
 18. Binar (ikkitalik) himoya tizimi asosida ilmiy darajalarda tasdiqlangan shaxslar oliy malakali ilmiy va ilmiy-pedagog kadrlarga oid normativ-huquqiy hujjatlarda belgilangan imtiyozlardan foydalanish huquqiga ega.
 19. Binar (ikkitalik) himoya tizimi asosida fan doktori (DSc) va falsafa doktori (PhD) ilmiy darajalarini olish uchun dissertatsiya himoyasini tashkil etishdagi kelishmovchiliklar qonunchilik hujjatlari asosida hal etiladi.
 20. Binar (ikkitalik) himoya tizimi asosidagi fan doktori (DSc) va falsafa doktori (PhD) diplomlarini tayyorlash, ro‘yxatdan o‘tkazish va ularning hisobini yuritish belgilangan tartibda OAK tomonidan tashkil etiladi.
 21. Binar (ikkitalik) himoya tizimi asosida fan doktori (DSc) va falsafa doktori (PhD) ilmiy darajalarida tasdiqlanganlar to‘g‘risidagi ma’lumotlar, jumladan falsafa doktori (PhD) ilmiy darajasiga talabgorning ilmiy natijalarni amaliyotga joriy etishdagi alohida xizmatlari OAK veb-sayti va “OAK Byulleteni” jurnalida e’lon qilinadi.
 22. Ushbu Nizomni qo‘llashda yuzaga keladigan nizolar qonunchilik hujjatlarida belgilangan tartibda hal etiladi.